ליאת הר לב

ביוגרפיה

הר לב נולדה ברעננה לאילן הר לב (עברות של הרצברג), סוכן ביטוח, וורד (לבית וינברגר), קוסמטיקאית.
בנערותה הייתה חניכה בתנועת הנוער המחנות העולים.
שירתה בצה"ל כמדריכת חי"ר. למדה בסטודיו למשחק ניסן נתיב וסיימה בשנת 2004.

קריירה בתיאטרון

את תחילת דרכה עשתה בתיאטרון. היא השתתפה בהצגות "אונור" (2005), "קפה ערבה" (2006) ו"סינית אני מדברת אליך" בתיאטרון בית ליסין; "השתיקה" מאת אילנה וייזר-סנש ו"הצמא והרעב" מאת אז'ן יונסקו בתיאטרון חיפה (2005); "רביזור" בתיאטרון תמונע (2006); "מובטל נולד" בתיאטרון גבעתיים; בשנת 2007 השתתפה בהצגה "התיבה"
ובשנת 2008 שיחקה בהצגה "הגיל הנכון לאהבה" מאת יאיר לפיד, בתיאטרון הקאמרי. 
בשנת 2005 שיחקה בסרט הקצר של נדב לפיד "כביש" לצידם של נתן נתנזון, אלדד פריבס ויוסף סוויד.

קריירה טלוויזיונית

את קריירת המשחק בטלוויזיה החלה בשנת 2006, כשגילמה את תרצה (בצעירותה) בסדרת הדרמה "חברות הכי טובות", שהתבססה על מחזה מאת ענת גוב באותו שם. בשנת 2007 השתתפה בסדרות הילדים "הפיג'מות בקפה קר-סול", "העיר שלנו" ו"המובילים", ובסדרה "החיים זה לא הכל".
פריצתה המשמעותית התרחשה בסדרת הקומדיה "רמזור", ששודרה החל משנת 2008 בערוץ 2 (קשת). הר לב גילמה בסדרה את דמותה של טלי, בת זוגו של אמיר (אדיר מילר). באותה שנה שיחקה בשעשועון הפארודי "חידון האשליות", שהפיק שי שטרן בערוץ 24 הישן.
בשנת 2009 השתתפה בתוכניתם של שרון טייכר וערן זרחוביץ' "שינויים בלוח השידורים" ששודרה בערוץ 10, בתפקיד מוריאל. בשנים הבאות המשיכה את שיתוף הפעולה עם הצמד, בין השאר ב"תוכנית הערב" ברדיו תל אביב וב"חותרים למגע" בגלי צה"ל. במסגרת התוכנית חיקתה את הדס שטייף בפארודיה על פינת הפלילים של בוקר טוב ישראל, דמות אותה הביאה גם לעונה העשירית של ארץ נהדרת.
באותה שנה שיחקה בסדרה "חשופים" בתפקיד רותי, וכן גילמה מספר תפקידי אורח בסדרות "החיים זה לא הכל", "סרוגים", "הבורגנים" ו"החבר'ה הטובים". בנוסף שיחקה בהצגה "הבדלה" בתפקיד שרה׳לה בתיאטרון הקאמרי ובהצגה "הנה עולה האור מאחוריי" מאת עודד ליפשיץ, שזכתה בפרס הראשון ב'פותחים במה' של תיאטרון בית ליסין לשנת 2010.
בשנת 2010 השתתפה בסרט האימה הישראלי הראשון "כלבת".
בשנת 2011 שיחקה בסדרת הילדים "בית ספר למכשפים" בערוץ לוגי. באותה שנה השתתפה בסיטקום של קשת - סברי מרנן, בתפקיד מיכל רוזן, אשתו של איתמר (יניב פולישוק). בספיישל מחאת האוהלים של התוכנית "ארץ נהדרת" התארחה הר לב בתפקיד דפני ליף.
בשנת 2012 השתתפה בסדרה הקומית "הפרלמנט", בתפקיד אירנה, בת זוגו של שאולי (אסי כהן), תפקיד שזיכה אותה לאחר מכן בפרס האקדמיה הישראלית לטלוויזיה. באותה שנה הצטרפה לצוות תוכנית הסאטירה המצליחה "ארץ נהדרת". כמו כן שיחקה בהצגה "סטמפניו" בתיאטרון הקאמרי, בתפקיד אתל-חיה. בספטמבר 2013 דורגה במקום השלישי בפרויקט "היפים והנכונים" של המגזין פנאי פלוס.
בשנת 2013 כיכבה בקליפ של הצמד "לא כוחות" ובקליפ של הזמר נמרוד לב.
משנת 2015 הר לב היא הפרזנטורית של חברת האשראי "כאל".
ב-2016 כיכבה בסדרת המתח "עקרון ההחלפה" של עודד דוידוף אשר שודרה ב-HOT3.
החל מ-15 בינואר 2017 החלה לשחק לצד יובל סמו בסדרת הילדים "אלישע", בתור אנפה ג'קסון, יועצת בית הספר "הרצל".

קריירת דיבוב

לצד קריירת המשחק, הרבתה הר לב לדבב בסרטים שונים, בעיקר לילדים. בין השאר דיבבה את ג'יזל בסרט "מכושפת" (לצד ליאל קולט ששרה את שיריה של ג'יזל), את הבובה ברבי בסרט "צעצוע של סיפור 3", את גברת המילטון בסדרה "טום" וכן השתתפה בסדרות כגון "ויטץ'", "בי הגדולה מכולם!", "סיילור מון", "טוקיו מיו מיו", "סוכן מיוחד אוסו", "החיים היפים של זאק וקודי" ועוד.
בשנת 2013 דיבבה את הסוכנת לוסי וילד בסרט "גנוב על המיניונים".

חיים אישיים

הר לב נשואה לשחקן בועז קונפורטי. שניהם גילמו יחד את ברבי ובן זוגה קן בדיבוב העברי של "צעצוע של סיפור 3". ב-15 בפברואר 2016 נולד לזוג בן בכור וב-18 באוקטובר 2017 נולדה להם בת.